S obzirom na to Komisija predlaže okvir za uspostavljanje strožih uvjeta za obradu zahtjeva za vizu u slučajevima kada treća zemlja ne surađuje dovoljno u području ponovnog prihvata. U tom će se kontekstu voditi računa o cjelokupnim odnosima EU-a s predmetnom trećom zemljom.

Povećat će se sigurnost obrade zahtjeva za izdavanje viza, osobito revizijom Viznog informacijskog sustava (VIS), koja će biti predstavljena krajem proljeća (vidjeti poglavlje 4.). Prijedlogom o reviziji VIS-a također će se nastojati u potpunosti iskoristiti pristup usmjeren na interoperabilnost. Interoperabilnost je od najveće važnosti za daljnje unapređenje kvalitete podataka koji su dostupni službenicima konzulata pri procjeni zahtjeva za vize. To će im olakšati da identificiraju osobe koje bi mogle predstavljati sigurnosni rizik ili rizik od nezakonitih migracija i kojima stoga treba odbiti izdavanje vize. Isto tako, olakšat će im da identificiraju putnike u dobroj vjeri za koje bi trebalo pojednostavniti postupak izdavanja vize.

Kad je riječ o općem cilju suočavanja s migracijskim izazovima, on će se ostvariti u okviru novog pristupa koji objedinjuje viznu politiku i suradnju u području ponovnog prihvata s trećim zemljama (vidjeti odjeljak 3.1.). Obvezna pravila za izdavanje viza za višekratni ulazak također mogu neizravno pridonijeti tom cilju (vidjeti odjeljak 3.3.).

3.2. Revizija vizne pristojbe

Standardna vizna pristojba nije revidirana od 2006. Komisija predlaže povećanje pristojbe kako bi se povećala učinkovitost obrade sve većeg broja zahtjeva za vizu te omogućilo državama članicama da zadrže odgovarajući broj konzularnog osoblja radi brže obrade zahtjeva. Povećanje iznosa pristojbe opravdano je pokrivanjem troškova osoblja (osoblja na radu u inozemstvu i lokalnog osoblja), prostora, opreme, osposobljavanja osoblja, razvoja IT sustava i njihova održavanja.

Povećanje vizne pristojbe nužno je i za: i. poboljšanje učinkovitosti obrade zahtjeva za vizu radi uočavanja sigurnosnih rizika i rizika od nezakonitih migracija; ii. daljnje moderniziranje IT opreme i softvera država članica te iii. osiguravanje brzih postupaka prilagođenih podnositeljima zahtjeva za vizu. Ono bi pridonijelo i održavanju raširene mreže konzulata u svijetu. U tom kontekstu Komisija predlaže fleksibilniji postupak revizije viznih pristojbi u budućnosti.

Međutim, povećanje zajedničke vizne pristojbe koje predlaže Komisija blago je i usmjereno na potrebno povećanje prihoda država članica radi potpore cjelovitosti obrade viza i sigurnosti bez odvraćajućeg učinka na veliku većinu podnositelja zahtjeva za vizu.

3.3. Uvođenje usklađenog pristupa izdavanju viza za višekratni ulazak s dugim rokom valjanosti

Vize za višekratni ulazak nositeljima omogućuju da opetovano putuju u EU tijekom razdoblja valjanosti vize. Te učestale posjete imaju pozitivan učinak na gospodarstvo i rast EU-a, izravne kontakte među ljudima i kulturnu razmjenu. Međutim, važeća pravila o vizama za višekratni ulazak konzulatima država članica daju široko diskrecijsko pravo pri njihovu izdavanju. To može uzrokovati natjecanje među državama članicama u pogledu atraktivnosti (turističkih) tržišta, sklapanja bilateralnih sporazuma i aranžmana s trećim zemljama te „trgovanje vizama”. Takve prakse potkopavaju temeljna načela zajedničke vizne politike te nisu poticajna za trgovinu i gospodarstvo. Jedan od razloga za to je da bi poslovni ljudi od povjerenja koji često putuju mogli biti obvezni podnositi zahtjev za izdavanje vize za svako putovanje. Usto, neizvjesnost s kojom se podnositelji suočavaju pri podnošenju zahtjeva za vizu za višekratni ulazak može ih navesti da krivotvore podatke u svojem zahtjevu. Komisija stoga predlaže obvezna pravila za izdavanje viza za višekratni ulazak kojima bi se omogućilo izdavanje viza za višekratni ulazak s rokom valjanosti koji bi se postupno povećavao s jedne na najviše pet godina podnositeljima zahtjeva za vizu s pozitivnom viznom evidencijom pri podnošenju naknadnih zahtjeva za vize.

3.4. Pojednostavnjenje postupaka obrade zahtjeva za vize i olakšavanje kratkotrajnih turističkih boravaka

Pažnju bi trebalo posvetiti i jednom od općih ciljeva vizne politike – olakšavanju putovanja za zakonite putnike. U tu svrhu Komisija predlaže da se zadrži niz prijedloga iz preinake Zakonika o vizama usmjerenih na pojednostavnjenje postupaka obrade zahtjeva za vize. Među njima su mogućnost ranijeg podnošenja zahtjeva za vizu, elektroničko ispunjavanje i potpisivanje obrasca zahtjeva za vizu te kraći rokovi za odluku o zahtjevu.

Komisija predlaže i veću fleksibilnost za podnositelje zahtjeva u dobroj vjeri radi promicanja kratkotrajnih turističkih boravaka i poticanja gospodarskog rasta u EU-u. To bi uključivalo omogućivanje državama članicama da izdaju vize za jedan ulazak na vanjskim granicama u okviru posebnog kratkotrajnog programa te uz stroge uvjete. Vize izdane u okviru tog programa vrijedile bi samo na području države članice koja ih je izdala te samo jedan ulazak i boravak do najviše sedam dana.

4. DO VEĆE SIGURNOSTI REVIZIJOM VIZNOG INFORMACIJSKOG SUSTAVA I PUNIM ISKORIŠTAVANJEM INTEROPERABILNOSTI

Druga važna sastavnica okvira na kojem počiva vizna politika je Vizni informacijski sustav (VIS). Od 2011. VIS služi kao tehnološko rješenje za olakšavanje postupaka izdavanja te omaže nadležnim tijelima država članica da: i. brzo i učinkovito provjeravaju potrebne informacije o državljanima trećih zemalja kojima je potrebna viza za putovanje u EU te ii. donoseodluke o zahtjevima za izdavanje vize. Sustav ulaska/izlaska (EES), koji će biti operativan od 2020. te bi trebao biti potpuno interoperabilan s VIS-om, poboljšat će funkcioniranje VIS-a pružanjem informacija o tome kako su državljani trećih zemalja koristili svoje vize te pridonijeti davanju statusa putnika u dobroj vjeri nositeljima viza koji su već boravili na schengenskom području.

VIS je i dio šireg procesa razmatranja interoperabilnosti informacijskih sustava. Taj je proces doveo do prijedloga o interoperabilnosti na temelju kojeg bi IT sustavi EU-a u području sigurnosti te upravljanja granicama i migracijama radili zajedno na pametniji i učinkovitiji način. Temelj interoperabilnosti je jedinstvena platforma EES-ETIAS-VIS koja će osigurati važan iskorak u prikupljanju podataka i razmjeni informacija o vizama, sigurnosti te upravljanju granicama i migracijama. Jedinstvena platforma za pretraživanje (europski portal za pretraživanje) omogućit će dobivanje rezultata iz različitih sustava pri provođenju jedne provjere. To će ujedno omogućiti i učinkovitije provjere podnositelja zahtjeva za vizu čime će se pridonijeti povećanju sigurnosti na području bez nadzora unutarnjih granica. U tom kontekstu predstojeća revizija pravnog okvira za VIS, koja će biti predstavljena u proljeće, uključivat će posebne mjere interoperabilnosti za povećanje učinkovitosti obrade viza (vidjeti odjeljak 4.1.. Prijedlog će vjerojatno biti usmjeren i na druga pitanja utvrđena tijekom evaluacije VIS-a koja je provedena 2016. (vidjeti odjeljke 4.2.i 4.3.. U tijeku su pripreme na prijedlogu o VIS-u, uključujući tehničke studije i procjenu učinka, u okviru kojih će se analizirati i učinak na temeljna prava.

4.1. Bolje provjere pri obradi zahtjeva za vizu uz upotrebu interoperabilnosti

Prema važećim pravilima konzulati su dužni provjeriti putnike koji su obvezni posjedovati vizu samo u Schengenskom informacijskom sustavu (SIS) kako bi utvrdili je li za podnositelja zahtjeva za vizu izdana zabrana ulaska. Trenutačno nisu obvezni provjeravati podnositelje zahtjeva za vizu u drugim dostupnim bazama podatka EU-a (npr. EURODAC) ili u Interpolovoj bazi podataka o ukradenim i izgubljenim putnim ispravama i bazi podataka o putnim ispravama povezanima s tjeralicama. Nakon što se uspostavi sustav ETIAS, putnike koji nisu obvezni posjedovati vizu za putovanje u EU morat će se provjeravati u svim relevantnim bazama podataka EU-a.

Prema tome, kako bi se lakše sprečavali sigurnosni i migracijski rizici te poštujući načelo nužnosti i proporcionalnosti djelovanja EU-a, Komisija će analizirati treba li pravila o obradi zahtjeva za vizu izmijeniti kako bi se osigurala barem usporediva provjera putnika koji su obvezni i putnika koji nisu obvezni posjedovati vizu.

Nakon što se uspostavi europski portal za pretraživanje, nadležna tijela, uključujući tijela koja izdaju vize, moći će jednim pretraživanjem dobiti rezultate iz svih sustava kojima su ovlašteni pristupiti (uključujući EURODAC, EES i Europski informacijski sustav kaznene evidencije o državljanima trećih zemalja), umjesto da pretražuju svaki sustav pojedinačno. Europski portal za pretraživanje pridonijet će otkrivanju sigurnosnih rizika i rizika od nezakonitih migracija u postupku izdavanja viza jer će službenici za vize moći vršiti brze i učinkovite provjere podnositelja zahtjeva za vizu.

Cilj je prijedloga o interoperabilnosti i lakše otkrivanje višestrukih identiteta te borba protiv zlouporabe identiteta. S pomoću interoperabilnosti tijelo koje obrađuje zahtjev za izdavanje vize dobit će automatsku obavijest ako je podnositelj poznat pod različitim identitetima i moći će poduzeti odgovarajuće radnje.

4.2. Otklanjanje preostalih nedostataka informacija u vezi s granicama i sigurnosti: unošenje viza za dugotrajni boravak i dokumenata o boravku u VIS

U Završnom izvješću stručne skupine na visokoj razini utvrđen je nedostatak informacija na razini EU-a u pogledu dokumenata kojima se državljanima trećih zemalja omogućuje boravak na državnom području određene države članice dulje od 90 dana u bilo kojem razdoblju od 180 dana. Danas se podaci o tim dokumentima i njihovim nositeljima ne prikupljaju te se ne mogu provjeriti ni u jednom opsežnom informacijskom sustavu EU-a u području granica i sigurnosti (uz iznimku SIS-a u ograničenoj mjeri). Države članice smatraju da u sadašnjem upravljanju tim dokumentima postoje nedostaci zbog kojih je državljanima trećih zemalja otežan prijelaz granice i kasnije slobodno kretanje u području bez nadzora unutarnjih granica. Stoga su države članice zatražile od Komisije da procijeni je li uvođenje središnjeg repozitorija EU-a s informacijama o vizama za dugotrajni boravak i boravišnim vizama potrebno, izvedivo i proporcionalno kako bi se uklonili postojeći nedostaci informacija o tim kategorijama državljana trećih zemalja.